**NACRT**

ZAKON O IZMJENAMA I DOPUNAMA ZAKONA

O IZVRŠENJU USLOVNE OSUDE I KAZNE RADA U JAVNOM INTERESU

Član 1

U Zakonu o izvršenju uslovne osude i kazne rada u javnom interesu ("Službeni list CG", br.32/14 i 17/19), član 1 mijenja se i glasi:

 "Izvršenje uslovne osude kojom je određeno ispunjenje obaveze (u daljem tekstu: uslovna osuda), uslovne osude sa zaštitnim nadzorom i kazne rada u javnom interesu izrečenih u krivičnom i prekršajnom postupku (u daljem tekstu: alternativne sankcije), kao i nadzor nad uslovno otpuštenim osuđenim licem kome je rješenjem suda o uslovnom otpustu određeno ispunjenje obaveze, vrši se u skladu sa ovim zakonom".

Član 2

U članu 2 stav 1 poslije riječi "(u daljem tekstu: Ministarstvo pravde)" tačka se zamjenjuje zarezom i dodaju riječi: "preko posebne organizacione jedinice."

Stav 2 mijenja se i glasi:

“U izvršenju alternativnih sankcija i vršenju nadzora nad uslovno otpuštenim osuđenim licem, organi državne uprave, jedinice lokalne samouprave, naučne i druge ustanove i druge organizacije i institucije dužni su da sarađuju sa Ministarstvom pravde.”

Poslije stava 2 dodaju se dva nova stava, koji glase:

"Za potrebe postupka iz stava 1 ovog člana, Ministarstvu pravde se omogućava, u potrebnom obimu, korišćenje podataka iz elektronskih registara i drugih evidencija o građanima, za lica koja se nalaze u postupku izvršenja, putem informacionog sistema povezanog sa nadležnim organom državne uprave.

Korišćenje podataka iz stava 3 ovog člana obezbjeđuje se putem tehničkih rješenja koja omogućavaju sigurnu elektronsku razmjenu podataka uz primjenu mjera i standarda zaštite informacija i podataka o ličnosti, u skladu sa zakonom kojim se uređuje zaštita podataka o ličnosti."

Član 3

Član 3 mijenja se i glasi:

“Izvršenju alternativne sankcije i vršenju nadzora nad uslovno otpuštenim osuđenim licem, pristupa se kad odluka postane pravosnažna i kad za to nema zakonskih smetnji.”

Član 4

Član 4 stav 1 mijenja se i glasi:

“Kad su ispunjeni uslovi za izvršenje alternativnih sankcija i vršenje nadzora nad uslovno otpuštenim osuđenim licima, Ministarstvo pravde preduzima potrebne radnje da se postupci sprovedu odmah.”

Poslije stava 1 dodaje se novi stav, koji glasi:

"Kad se u toku postupka iz stava 1 ovog člana utvrdi da je osuđeno lice umrlo, Ministarstvo će o tome bez odlaganja obavijestiti nadležni sud, radi donošenja rješenja o obustavi postupka."

Član 5

Član 9 stav 1 mijenja se i glasi:

“Odluku o izricanju uslovne osude ili uslovne osude sa zaštitnim nadzorom, sud koji je donio odluku u prvom stepenu, dostaviće u roku od osam dana od dana pravosnažnosti te odluke, Ministarstvu pravde i organu uprave nadležnom za poslove policije na čijem području osuđeno lice ima prebivalište ili boravište (u daljem tekstu: policija).”

Član 6

U članu 10 stav 1 tačka 1 poslije riječi "poziva" brišu se riječi: ", ukoliko je to potrebno,".

Poslije stava 2 dodaje se novi stav, koji glasi:

"Izvještaj iz stava 2 ovog člana Ministarstvo pravde će dostaviti sudu u roku od 30 dana od dana prijema zahtjeva."

Član 7

Član 17 stav 1 mijenja se i glasi:

"Odluku o izricanju kazne rada u javnom interesu sud koji je donio odluku u prvom stepenu, dostaviće Ministarstvu pravde u roku od osam dana od dana pravosnažnosti te odluke."

Poslije stava 3 dodaje se novi stav, koji glasi:

“Izvještaj iz stava 3 ovog člana Ministarstvo pravde će dostaviti sudu u roku od 30 dana od dana prijema zahtjeva.”

Član 8

U članu 22 stav 4 poslije riječi "lica" tačka se zamjenjuje zarezom i dodaju riječi: "vodeći pritom računa o raspoloživim poslovima."

Poslije stava 5 dodaje se novi stav, koji glasi:

"Izuzetno od stava 5 ovog člana, zbog nemogućnosti izvršenja kazne rada u javnom interesu u mjestu prebivališta, odnosno boravišta osuđenog lica, kazna rada u javnom interesu može se izvršiti kod poslodavca van mjesta prebivališta, odnosno boravišta osuđenog lica, uz njegovu saglasnost."

Član 9

U članu 26 poslije stava 2 dodaje se novi stav, koji glasi:

"Zbog promjene okolnosti relevantnih za izvršavanje kazne rada u javnom interesu ili na zahtjev pravnog lica, odnosno organizacije u kojem se izvršava rad u javnom interesu, Ministarstvo pravde će prekinuti izvršenje kazne rada u javnom interesu u tom pravnom licu, odnosno organizaciji i odrediti drugo mjesto izvršenja."

Član 10

Član 27 stav 4 mijenja se i glasi:

"Članovima uže porodice, u smislu ovog zakona, smatraju se bračni i vanbračni supružnik, partner u zajednici života lica istog pola, djeca, roditelji, brat, sestra, usvojilac i usvojenik."

Član 11

Poslije člana 27a dodaje se novi član, koji glasi:

"Član 27b

"Ministarstvo pravde će po službenoj dužnosti donijeti rješenje o odlaganju, odnosno prekidu izvršenja kazne rada u javnom interesu ako se osuđeno lice nalazi na izdržavanju kazne zatvora ili je u pritvoru.

Odlaganje, odnosno prekid izvršenja kazne rada u javnom interesu u slučaju iz stava 1 ovog člana, traje za vrijeme u kojem je osuđeno lice lišeno slobode."

Član 12

U članu 28 poslije riječi "odredi," briše se riječ "neposrednom".

Član 13

Poslije člana 29 dodaje se novi član, koji glasi:

"Član 29a

"Osuđeno lice koje ispunjava uslove za umanjenje dužine trajanja izrečene kazne rada u javnom interesu, u smislu Krivičnog zakonika, može podnijeti molbu za umanjenje sudu koji je donio odluku u prvom stepenu.

Molbu za umanjenje može podnijeti i punomoćnik osuđenog lica iz stava 1 ovog člana.

O molbi za umanjenje odlučuje sud koji je donio odluku u prvom stepenu u vijeću od troje sudija u skladu sa članom 24 stav 7 Zakonika o krivičnom postupku."

Član 14

U članu 31 stav 1 poslije riječi "stepenu" tačka se briše i dodaju riječi: "i prekinuti izvršenje do odluke suda."

Član 15

U članu 32 riječ "15" zamjenjuje se riječju "30".

Član 16

Član 34 stav 1 mijenja se i glasi:

"Sud koji je donio rješenje o uslovnom otpustu kojim je osuđenom licu određeno ispunjenje obaveze dostaviće Ministarstvu pravde primjerak rješenja, u roku od pet dana od dana pravosnažnosti te odluke."

Član 17

Poslije člana 43 dodaju se novo poglavlje i novi član, koji glase:

“**Va. STRUČNI NADZOR**

Član 43a

Stručni nadzor nad organizacionom jedinicom iz člana 2 stav 1 ovog zakona, vrši Ministarstvo pravde, preko ovlašćenog službenog lica.

Bliži postupak vršenja nadzora iz stava 1 ovog člana, propisuje Ministarstvo pravde.”

Član 18

Ovaj zakon stupa na snagu osmog dana od dana objavljivanja u "Službenom listu Crne Gore".

**O B R A Z L O Ž E NJ E**

**I USTAVNI OSNOV ZA DONOŠENJE ZAKONA**

 Ustavni osnov za donošenje Zakona o izmjenama i dopunama Zakona o izvršenju uslovne osude i kazne rada u javnom interesu sadržan je u odredbi člana 16 Ustava Crne Gore.

**II RAZLOZI ZA DONOŠENJE ZAKONA**

 Donošenju Zakona o izmjenama i dopunama Zakona o izvršenju uslovne osude i kazne rada u javnom interesu pristupilo se iz razloga što je došlo do izmjena Krivičnog zakonika Crne Gore, kao i iz potrebe otklanjanja određenih nejasnoća, odnosno nedostataka koji su u dosadašnjoj praksi primjene zakona uočeni od strane direkcije nadležne za izvršenje alternativnih sankcija u Ministarstvu pravde, kao i potrebe unaprijeđenja važećih zakonskih rješenja u smislu obezbjeđivanja preduslova za što efikasnije sprovođenje alternativnih sankcija i vršenje kontrole i nadzora u onim predmetima za koje je propisano da ih treba vršiti.

 Nadalje, Donošenju zakona se pristupa i iz razloga obezbjeđivanja cjelishodnosti i ekonomičnosti, jer se propisuje da se Ministarstvu pravde od strane sudova ne dostavljaju sve odluke u kojima je izrečena uslovna osuda, niti sve odluke kojima se osuđeno lice uslovno otpušta sa izdržavanja kazne zatvora, već će to biti slučaj samo sa onim sudskim odlukama o uslovnim osudama, odnosno samo sa onim sudskim odlukama o uslovnim otpustima, u kojima je osuđenom licu sud istovremeno odredio ispunjenje neke obaveze.

 Navedeno je u skladu i sa utvrđenim aktivnostima iz Akcionog plana za sprovođenje Strategije za izvršenje krivičnih sankcija, koji je prateći dio Strategije za izvršenje krivičnih sankcija 2023-2026, a kao aktivnost koju treba preduzeti u cilju izgradnje efikasnog sistema alternativnih sankcija zasnovanog na razvijenim institucionlanim i ljudskim kapacitetima direkcije nadležne za izvršenje alternativnih sankcija u Ministarstvu pravde.

**III USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Ovim zakonom se ne dira u osnovni koncept Zakona o izvršenju uslovne osude i kazne rada u javnom interesu koji je već usaglašen sa relevantnim međunarodnim dokumentima.

 Nema propisa Evropske unije s kojima je trebalo izvršiti usaglašavanje ovog Zakona.

**IV OBJAŠNJENJE OSNOVNIH PRAVNIH INSTITUTA**

Nacrtom zakona u članu 1 predlaže se izmjena člana 1 u smislu jasnog propisivanja primjene zakona.

Članom 2 predlaže se izmjena člana 2 stav 2 u smislu postojanja obaveze saradnje sa Ministarstvom pravde svih subjekata čije se učešće javlja od značaja u postupcima izvršenja i nadzora koji se uređuju ovim zakonom. Istovremeno, predlaže se i dopuna ovog člana u smislu propisivanja zakonskog osnova za korišćenje podataka, u potrebnom obimu, iz odgovarajućih elektronskih registara i drugih evidencija nadležnih organa državne uprave, od strane Ministarstva pravde za lica koja se nalaze u postupku izvršenja alternativnih sankcija ili nadzora kod uslovnog otpusta, jer se podaci sadržani u tim evidencijama javljaju od značaja za blagovremeno sprovođenje izvršenja i odlučivanje u postupku (npr. adresa prebivališta ili boravišta, nivo kvalifikacije obrazovanja, zaposlenje i drugo).

Članom 4 predlaže se između ostalog i dopuna člana 4 u smislu propisivanja postupanja Ministarstva pravde, kao organa izvršenja, u situaciji kada se u toku postupka izvršenja alternativnih sankcija ili vršenja nadzora nad uslovno otpuštenim osuđenim licem utvrdi da je osuđeno lice umrlo.

Članom 6 predlaže se izmjena člana 10 stav 1 tačka 1 u smislu propisivanja da će Ministarstvo pravde u izvršenju uslovne osude kojom je uslovno osuđenom licu određeno ispunjenje obaveze, u svakom formiranom predmetu pozvati to osuđeno lice radi obavljanja razgovora o korišćenju vremena provjeravanja.

Članovima 6 i 7 predlažu se dopune članova 10 i 17 u smislu propisivanja roka u kojem će Ministarstvo pravde dostaviti sudu sačinjeni izvještaj o procjeni rizika za lice protiv koga se pred sudom vodi krivični postupak.

Članom 8 predlaže se izmjena člana 22 stav 4 u smislu propisivanja okolnosti koja će se uzeti u obzir prilikom izbora vrste poslova kod pravnog lica, odnosno organizacije kod koje se izvršava kazna rada u javnom interesu. Istim članom predlaže se i dopuna člana 22 u smislu propisivanja izuzetka od pravila da se kazna rada u javnom interesu izvršava prema mjestu prebivališta, odnosno boravišta osuđenog lica.

Članom 9 predlaže se dopuna člana 26 u smislu propisivanja razloga usled kojih će Ministarstvo pravde odrediti novo pravno lice, odnosno organizaciju u kojoj će osuđeno lice nastaviti da izvršava započetu kaznu rada u javnom interesu.

Članom 10 predlaže se izmjena člana 27 stav 4 u smislu jasnijeg propisivanja ko se smatra članovima uže porodice i usklađivanja sa Zakonom o životnom partnerstvu lica istog pola.

Članom 11 predlaže se dopuna zakona u smislu propisivanja postupanja po službenoj dužnosti Ministarstva pravde u situaciji kada nije moguće izvršenje kazne rada u javnom interesu iz razloga što se osuđeno lice nalazi na izdržavanju kazne zatvora ili je u pritvoru.

Članom 12 predlaže se izmjena člana 28 u smislu propisivanja širih načina kontrole sprovođenja kazne rada u javnom interesu, tako da se osim neposredne provjere, kontrola može vršiti i drugim vrstama provjere.

Članom 13 predlaže se dopuna zakona u smislu propisivanja ko i na koji način pokreće postupak u kojem se odlučuje o ispunjenosti uslova za umanjene kazne rada u javnom interesu, kao i nadležnost za odlučivanje. Mogućnost umanjenja kazne rada u javnom interesu je novina propisana Zakonom o izmjenama i dopunama Krivičnog zakonika Crne Gore, koji je objavljen u "Službenom listu CG", br. 110/2023 od 12.12.2023. godine, kada je i stupio na snagu.

Članom 14 predlaže se izmjena člana 31 stav 1 u smislu propisivanja sveobuhvatnijeg postupanja Ministarstva pravde u situaciji kada se u postupku izvršenja kazne rada u javnom interesu utvrdi da je osuđeno lice, i nakon upozorenja, nastavilo da grubo zanemaruje svoje obaveze ili da ih ne ispunjava, pa se propisuje da će ovo Ministarstvo, pored obavještenja suda o navedenoj okolnosti, i prekinuti izvršenje kazne do odluke suda po tom obavještenju.

Članom 15 predlaže se izmjena člana 32 u smislu propisivanja dužeg roka u kojem je potrebno da Ministarstvo pravde dostavi poslednji izvještaj sudu o toku izvršenja kazne rada u javnom interesu, a iz razloga što je sastavni dio ovog izvještaja sudu i izvještaj samog pravnog lica, odnosno organizacije kod koje se izvršavala kazna rada u javnom interesu, o urednom radu, odnosno prisustvu osuđenog lica na radu, a praksa je pokazala da je za ovaj izvještaj potrebno određeno vrijeme pravnom licu, odnosno organizaciji da isti, poslije izvršenog rada osuđenog lica, sačini i dostavi Ministarstvu pravde.

Članom 16 predlaže se izmjena člana 34 stav 1 u smislu jasnog propisivanja da se Ministarstvu pravde dostavljaju samo ona rješenja suda o uslovnom otpustu kojima je uslovno osuđenom licu određeno ispunjenje neke obaveze propisane relevantnim zakonom.

Članom 17 predloženo je stupanje na snagu zakona o izmjenama i dopunama osmog dana od dana objavljivanja u “Službenom listu Crne Gore”.

**V SREDSTVA POTREBNA ZA SPROVOĐENJE OVOG ZAKONA**

Za sprovođenje ovog zakona nije potrebno obezbijediti dodatna sredstva u Budžetu Crne Gore.

**PREGLED ODREDBI**

**ZAKONA O IZVRŠENJU USLOVNE OSUDE I KAZNE RADA U JAVNOM INTERESU**

 **KOJE SE MIJENJAJU**

**Član 1**

Izvršenje uslovne osude, uslovne osude sa zaštitnim nadzorom i kazne rada u javnom interesu izrečenih u krivičnom i prekršajnom postupku (u daljem tekstu: alternativne sankcije), kao i nadzor nad uslovno otpuštenim osuđenim licem vrši se u skladu sa ovim zakonom.

**Član 2 ﻿**

Izvršenje alternativnih sankcija, kao i nadzor nad uslovno otpuštenim osuđenim licem vrši organ državne uprave nadležan za poslove pravosuđa (u daljem tekstu: Ministarstvo pravde).

U izvršenju alternativnih sankcija i vršenju nadzora nad uslovno otpuštenim osuđenim licem, Ministarstvo pravde sarađuje sa organima državne uprave, jedinicama lokalne samouprave, naučnim i drugim ustanovama i drugim organizacijama i institucijama.

**Član 3**

Izvršenju alternativne sankcije pristupa se kad odluka kojom je ta sankcija izrečena postane pravosnažna i kad za izvršenje nema zakonskih smetnji.

**Član 4**

Kad su ispunjeni uslovi za izvršenje alternativnih sankcija, Ministarstvo pravde preduzima potrebne radnje da se izvršenje sprovede odmah.

**Član 9**

Sud koji je izrekao uslovnu osudu ili uslovnu osudu sa zaštitnim nadzorom dostaviće primjerak odluke o izricanju ove mjere, u roku od osam dana od dana pravosnažnosti te odluke, Ministarstvu pravde i organu uprave nadležnom za poslove policije na čijem području osuđeno lice ima prebivalište ili boravište (u daljem tekstu: policija).

O odluci kojom je izrečena uslovna osuda sa zaštitnim nadzorom Ministarstvo pravde će, zavisno od obaveze zaštitnog nadzora, obavijestiti centar za socijalnu rad prema prebivalištu ili boravištu osuđenog lica (u daljem tekstu: centar za socijalni rad), poslodavca kod kojeg je osuđeno lice zaposleno, odgovarajuću zdravstvenu ustanovu, Zavod za zapošljavanje Crne Gore (u daljem tekstu: Zavod za zapošljavanje) i policiju.

**Član 10 ﻿**

U izvršenju uslovne osude Ministarstvo pravde vrši sljedeće poslove:

1) poziva, ukoliko je to potrebno, uslovno osuđeno lice radi obavljanja razgovora o korišćenju vremena provjeravanja;

2) vrši kontrolu izvršenja uslovne osude, pruža podršku i daje savjete uslovno osuđenom licu;

3) vrši uvid u dokumentaciju o osuđenom licu (sudska odluka, nalazi i mišljenja doktora medicine i drugih stručnih lica, izvještaji centra za socijalni rad i dr.) i prikuplja druge potrebne podatke o osuđenom licu od drugih organa, institucija i organizacija;

3a) sačinjava procjenu kriminogenih faktora (u daljem tekstu: procjena rizika) uslovno osuđenog lica na osnovu podataka dobijenih od uslovno osuđenog lica i podataka iz dokumentacije o osuđenom licu (sudska odluka, nalaz i mišljenje doktora medicine i drugih stručnih lica, izvještaji ili obavještenja centara za socijalni rad i drugih organa, institucija i organizacija);

4) sačinjava izvještaje o izvršenju uslovne osude i dostavlja ih sudu koji je donio odluku u prvom stepenu;

5) u slučaju opoziva uslovne osude, dostavlja izvještaj organu uprave nadležnom za izvršenje krivičnih sankcija (u daljem tekstu: Uprava za izvršenje krivičnih sankcija) o preduzetim aktivnostima u izvršenju uslovne osude i ponašanju osuđenog lica tokom vremena provjeravanja;

6) vodi evidenciju o izvršenju uslovne osude;

7) informiše osuđeno lice o pravima i obavezama tokom izvršenja uslovne osude i upozorava ga o posljedicama nepoštovanja obaveza; i

8) druge poslove u skladu sa zakonom.

Ministarstvo pravde će na zahtjev suda sačiniti izvještaj o procjeni rizika za lice protiv koga se pred sudom vodi krivični postupak.

**Član 17 ﻿**

Sud koji je izrekao kaznu rada u javnom interesu dostaviće Ministarstvu pravde primjerak pravosnažne odluke o izricanju ove kazne, u roku od osam dana od dana pravosnažnosti te odluke.

O odluci iz stava 1 ovog člana, Ministarstvo pravde će, po potrebi, obavijestiti centar za socijalni rad, Zavod za zapošljavanje, policiju i poslodavca kod kojeg je osuđeno lice zaposleno.

Ministarstvo pravde će na zahtjev suda sačiniti izvještaj o procjeni rizika za lice protiv koga se pred sudom vodi krivični postupak.

**Član 22 ﻿**

Za svaki pojedinačni slučaj izvršenja kazne rada u javnom interesu Ministarstvo pravde, na osnovu sporazuma iz člana 18 stav 2 ovog zakona, zaključuje poseban ugovor sa pravnim licem, odnosno organizacijom u koju se osuđeno lice upućuje radi izvršenja te kazne i osuđenim licem.

O vremenu i mjestu potpisivanja ugovora iz stava 1 ovog člana, osuđeno lice se može obavijestiti telefonom ili drugim sredstvima elektronske komunikacije, ako se saglasilo sa tim načinom obavještavanja.

Ako osuđeno lice ne pristane da potpiše ugovor iz stava 1 ovog člana ili se bez opravdanog razloga ne odazove radi potpisivanja ugovora, Ministarstvo pravde će o tome, bez odlaganja, obavijestiti sud koji je donio odluku u prvom stepenu.

Izbor pravnog lica, odnosno organizacije kod koje se izvršava kazna rada u javnom interesu, kao i vrste posla vrši se prema sposobnostima, stručnim znanjima i zdravstvenom stanju osuđenog lica.

Kazna rada u javnom interesu izvršava se kod poslodavca prema mjestu prebivališta, odnosno boravišta osuđenog lica.

Ugovor iz stava 1 ovog člana sadrži: vrijeme u kojem će se izvršiti kazna rada u javnom interesu, poslove koje će osuđeno lice vršiti za vrijeme izvršenja kazne, način izvršenja kazne, kao i prava i obaveze pravnog lica, odnosno organizacije i osuđenog lica.

Na osnovu ugovora iz stava 1 ovog člana, Ministarstvo pravde sačinjava individualni program radnih aktivnosti i o tome, kao i o početku rada obavještava osuđeno lice.

**Član 26 ﻿**

Ako nastanu okolnosti koje onemogućavaju izvršenje individualnog programa radnih aktivnosti, Ministarstvo pravde vrši izmjenu tog programa i o tome obavještava osuđeno lice i pravno lice, odnosno organizaciju kod koje osuđeno lice izvršava kaznu rada u javnom interesu.

**Član 27 ﻿**

Osuđeno lice ili član uže porodice osuđenog lica može Ministarstvu pravde podnijeti molbu, sa odgovarajućim dokazima, da se privremeno prekine izvršenje kazne rada u javnom interesu, u slučaju:

1) bolesti ili tjelesne povrede koja onemogućava izvršenje kazne;

2) iznenadne teške bolesti člana uže porodice;

3) smrti člana uže porodice;

4) trudnoće, porodiljskog, odnosno roditeljskog odsustva;

5) potrebe obavljanja radova da bi se spriječila ili otklonila znatna materijalna šteta po osuđeno lice ili njegovu porodicu, usljed elementarne nepogode.

Prekid izvršenja kazne rada u javnom interesu može se odobriti najduže do 30 dana, a u slučaju iz stava 1 tačka 4 ovog člana za vrijeme trudnoće, porodiljskog, odnosno roditeljskog odsustva, do prve godine života djeteta povodom čijeg rođenja je molba podnijeta.

U slučaju iz stava 1 tač. 1 i 2 ovog člana Ministarstvo pravde može zatražiti nalaz i mišljenje vještaka medicinske struke. Troškovi vještačenja padaju na teret osuđenog lica.

Članom uže porodice, u smislu ovog zakona, smatraju se supružnik ili vanbračni partner, djeca, roditelji, brat, sestra, usvojilac i usvojenik.

Po molbi iz stava 1 ovog člana Ministarstvo pravde će odmah donijeti odluku, a najkasnije u roku od tri dana.

Protiv odluke iz stave 5 ovog člana može se pokrenuti upravni spor.

O odluci kojom se odobrava prekid izvršenja kazne rada u javnom interesu, odnosno taj prekid produžava, Ministarstvo pravde obavještava sud koji je donio odluku u prvom stepenu i pravno lice, odnosno organizaciju kod koje osuđeno lice izvršava kaznu rada u javnom interesu.

**Član 28 ﻿**

Kontrolu sprovođenja kazne rada u javnom interesu vrši Ministarstvo pravde preko službenika kojeg odredi, neposrednom provjerom kod pravnog lica, odnosno organizacije kod koje osuđeno lice izvršava kaznu rada u javnom interesu.

**Član 31 ﻿**

Ako osuđeno lice, nakon upozorenja iz člana 30 stav 2 ovog zakona, nastavi da grubo zanemaruje svoje obaveze ili ih ne ispunjava, Ministarstvo pravde će o tome, bez odlaganja, obavijestiti sud koji je donio odluku u prvom stepenu.

Grubim zanemarivanjem radnih obaveza smatra se: nepoštovanje radne discipline i radnog vremena, dolazak na posao pod dejstvom alkohola ili opojnih droga, oštećenje sredstava za rad ili prouzrokovanje druge štete poslodavcu, zaposlenima ili korisnicima usluga poslodavca, nasilničko, nedolično ili uvredljivo ponašanje ili iskazivanje bilo kakvog oblika netrpeljivosti prema zaposlenima ili korisnicima usluga pravnog lica, odnosno organizacije.

**Član 32 ﻿**

O toku izvršenja kazne rada u javnom interesu Ministarstvo pravde najmanje dva puta podnosi izvještaj sudu koji je donio odluku u prvom stepenu, od kojih posljednji izvještaj podnosi u roku od 15 dana od dana izvršenja te kazne.

**Član 34 ﻿**

Rješenje suda kojim se osuđeno lice uslovno otpušta dostavlja se Ministarstvu pravde, u roku od pet dana od dana pravosnažnosti.

O rješenju iz stava 1 ovog člana, Ministarstvo pravde će obavjestiti centar za socijalni rad, Zavod za zapošljavanje, poslodavca kod kojeg je uslovno otpušteno osuđeno lice zaposleno, odnosno bilo zaposleno, odgovarajuću zdravstvenu ustanovu, policiju, ustanove, druge subjekte i fizička lica, zavisno od obaveze utvrđene rješenjem o uslovnom otpustu.

Organi, ustanove, drugi subjekti i fizička lica iz stava 2 ovog Člana dužni su da sarađuju sa Ministarstvom pravde i da daju potrebne podatke, odnosno informacije koje su u vezi sa izvršenjem obaveza utvrđenih rješenjem o uslovnom otpustu.